**Colțuri**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în colțul meu dintr-o grădină

măsor cu-o sfoară de cireș

a infinitului tulpină

și îmi notez pe-o frunză oarbă

de câte ori am dat iar greș

în colțul tău din canapea

te uiți cum lumea în capcană

se-ntinde peste tot mai rea

sub lupa nepăsării tale

și dormi o viață subterană

în colțul lor doi viermi se-aleargă

într-o placentă vegetală

purtând în spate pe o targă

tulpina unei lumi în care

indiferența e mortală.

adina v.

6.12.2020